kardosdrur/scandi-wiki huggingface dataset:
The Man with the Golden Gun

The Man With The Golden Gun (Manden med den gyldne pistol) er en britisk actionfilm fra 1974. Filmen er den niende i EON Productions serie om den hemmelige agent James Bond, der blev skabt af Ian Fleming.

Filmen har sit navn fra Flemings roman The Man with the Golden Gun fra 1965, men det var dog kun nogle af hovedpersonerne og enkelte detaljer, der blev genbrugt fra romanen. Til gengæld er Sheriff J. W. Pepper fra den foregående film Live and Let Die med igen. Filmens baggrund blev hentet i den aktuelle energikrise. 1970'ernes populære kampsportsfilm gav også en del inspiration.

Forud for optagelserne var gået flere år med overvejelser om, hvor filmen skulle indspilles. Cambodia var først på tale, men det satte blodige oprør en stopper for. Jamaica, hvor bogen foregår, gik heller ikke, for der havde man lige filmet Live and Let Die. Så kom Bam i Iran på tale, men udbruddet af Yom Kippur-krigen mellem Israel og Egypten gjorde, at det også måtte droppes. Ha Long-bugten ved Vietnam var næste inde i billedet, men man endte med at vælge Phuket i Thailand.

Plot 
Bond modtager en hilsen fra den kendte lejemorder Fransisco Scaramanga, Manden med den gyldne pistol, der advarer om, at Bond står for tur. Bond tager udfordringen op og sporer via Beirut og Macau Scaramanga til Hong Kong. Her myrder Scaramanga professor Gibson, hvilket sætter Bond på sporet af en mere kompliceret sag inkluderende industrimanden Hai Fat, der har hyret Scaramanga til at skaffe ham Gibsons opfindelse, Solex Agiator.

Medvirkende 
 Roger Moore – James Bond
 Christopher Lee – Francisco Scaramanga
 Britt Ekland – Mary Goodnight
 Maud Adams – Andrea Anders
 Herve Villechaize – Nick Nack
 Clifton James – Sheriff J. W. Pepper
 Richard Loo – Hai Fat
 Soon-Tek Oh – Hip
 Bernard Lee – M
 Desmond Llewelyn – Q
 Lois Maxwell – Miss Moneypenny
 Marc Lawrence – Rodney

Hjælpemidler 
 Flyvende bil – Scaramangas AMC Matador kan påmonteres vinger og omdannes til et fly. Noget der mildest talt overrasker Bond og det lokale politi.
 Den gyldne pistol – Scaramangas kendetegn og vigtigste hjælpemiddel. Sammensættes af fire tilsyneladende uskyldige dele: cigaret-etui (skæfte), lighter (kammer), fyldepen (løb) og manchetknap (aftrækker). Kan kun rumme en gylden kugle men Scaramanga behøver ikke mere.
 Solex Agiator – Lille apparat til omdannelse af solenergi.
 Falsk brystvorte – Bond får brug for en ekstra brystvorte, da han skal udgive sig for Scaramanga. Det eneste, man ved om forbryderens udseende, er nemlig, at han har tre brystvorter.

Lokaliteter i filmen 
 London
 Beirut
 Macau og Scaramangas ø, Kina
 Hong Kong, herunder vraget af skibet RMS Queen Elizabeth.

Optagesteder 
 Pinewood Studios, London
 Macau, Kina
 Hong Kong
 Thailand

Scaramangas ø er den thailandske ø Ko Kow-Phing-Khan, mens naboøen med solpanelerne er Ko Khao Tapoo. Sidstnævnte omtales nu i turistlitteraturen som James Bond Island.

Noter

Eksterne henvisninger 
 

James Bond-film
Britiske film fra 1974
Actionfilm fra Storbritannien
Engelsksprogede film
The Pussycat Dolls

The Pussycat Dolls var en amerikansk musik- og dansegruppe med udelukkende kvindelige medlemmer etableret af koreografen Robin Antin. Da gruppen i 2003 fik en pladekontrakt, bestod den af Melody Thornton, Kimberly Wyatt, Ashley Roberts, Carmit Bachar, Jessica Sutta og forsangeren Nicole Scherzinger. I 2008 forlod Carmit Bachar gruppen, der fortsatte som kvintet til opløsningen i 2010.

Gruppen fik i 2005 sit egentlige gennembrud med albummet PCD, der indeholdt hits som "Don't Cha" og "Buttons". I 2008 blev dette fulgt op af albummet Doll Domination, der indeholdt hitnumre som "When I Grow Up" og "Hush, Hush; Hush, Hush". Gruppen er kendt for sine udfordrende sceneoptrædender og videoer.

Pussycat Dolls har bl.a. haft hittene:
 "Don't cha" (ft. Busta Rhymes)
 "Beep" (ft. Will.i.am)
 "Buttons" (ft. Snoop Dogg)
 "I Don't Need a Man"
 "Wait a Minute" (ft. Timbaland)
 "Sway"
 "When I Grow Up"
 "Hate This Part"

Gruppen har været på flere turneer, blandt andet sammen med Black Eyed Peas i 2006 i Europa og Østasien, mens de senere dette år og til ind i 2007 turnerede som hovednavn i primært Europa og Nordamerika med i alt 66 koncerter, hvor Rihanna var opvarmningsnavn. Dette blev fulgt op af en turne i Nordamerika, hvor gruppen fungerede som opvarmningsnavn for Christina Aguilera i første halvdel af 2007. I 2009 er de på en turne dækkende det meste af kloden med 86 planlagte koncerter, hvor blandt andet Lady GaGa og Ne-Yo har været opvarmningsnavne. I foråret blev denne turne dog afbrudt af en række koncerter i Nordamerika som opvarmningsnavn for Britney Spears.

Nicole Scherzinger er gruppens absolutte forgrundsfigur, og hun har også en solokarriere, hvor hun har samarbejdet med produceren P. Diddy, som hun skrev sangen "Come to Me" med.

Pussycat Dolls har været med til at designe mærket "Björn Borg"

Diskografi 

 PCD (2005)
 Doll Domination (2008)

Eksterne henvisninger 

 
 

Pussycat Dolls
Forsynet

Forsynet er en højere magts indflydelse på skæbnen. Eller guds eller det guddommeliges omsorg for mennesket gennem en indsigt i fremtidige begivenheder. Denne trosforestilling er især udbredt i kristendom og islam. Forestillingen om forsynet kommer ofte til udtryk gennem troen på at guddommelige kræfter vil træde til og hjælpe den troende ud af problemer eller til at træffe de rigtige valg. Afledt heraf kan begrebet forsynet bruges som hentydning til guden eller det guddommelige selv.

Forsynet er et tilbagevendende tema i litteraturen. Bl.a. i Daniel Defoes Robinson Crusoe (fremtrædende i senere udgaver) og H.C. Andersens forfatterskab.

Eksterne link 
 H.C. Andersen-Centret

Noter 

Kristendom
Profeti
Naturalis Historia

Naturalis Historia (Latin for "Naturhistorie") er et encyklopædisk værk skrevet af Plinius den Ældre.

Indhold 
De bevarede dele af Naturalis Historia består af 37  bøger: 
 I: Forord og indholdsfortegnelse, samt liste over benyttede autoriteter.
 II: Matematisk og fysisk beskrivelse af verden. 
 III-VI: geografi og etnografi; 
 VII: antropologi og menneskets fysiologi; 
 VIII-XI: zoologi; 
 XII-XXVII: botanik, herunder landbrug, hortikultur og farmakologi; 
 XXVIII-XXXII: farmakologi; 
 XXXIII-XXXVII: mineralogi, særligt i relation til kunst.

Tilblivelse 
De første ti bøger blev tilsyneladende udgivet af Plinius selv i 77 e.Kr. De sidste to år af sit liv brugte han på at revidere og udvide de øvrige bøger. De resterende bøger blev sandsynligvis samlet og udgivet af hans nevø Plinius den Yngre. I de sidste bøger af Naturalis Historia forekommer der mange gentagelser, fejl og endog selvmodsigelser, som indikerer at Plinius den Yngre ikke foretog en endelig korrektur af værket.

Plinius' formål med værket var at give et samlet billede af Universet, Jorden, mennesket, dyrene, planterne og mineralerne, med særlig fokus på den praktiske anvendelse af fænomenerne.

Plinius var ikke naturforsker i moderne forstand, som selv indsamler sin viden. Han var  antikvar, der læste og citerede et utal af kilder. Han skriver selv, at har læst over 2000 værker. De mange oplysninger, som han samlede, blev vurderet og diskuteret ud fra hans sunde fornuft og ikke gennem yderligere observationer, som man ville gøre i dag. Det vil imidlertid ikke give mening at bedømme Plinius' arbejde ud fra moderne standarder, da kravet til objektivitet var et andet dengang og mulighederne for videre undersøgelser var meget ringe. Plinius lod sig dog aldrig dupere af sine forlægs omdømme, men diskuterede og kritiserede deres tekster på lige fod.

Plinius' egne holdninger skinner ofte igennem: hele værket er fx præget af hans negative indstilling til luksus og overflod. Denne kritik rammer i høj grad den tidligere kejser Nero, men skal vel læses som en advarsel til hans samtid og især Titus, som værket er dediceret til.

Betydning for eftertiden 
I middelalderen og i renæssancen var Naturalis Historia en af hovedkilderne til naturhistorie og viden om verden generelt. Det skyldtes at der ikke fandtes bedre materiale at søge oplysninger i. Omkring 1700 daler naturvidenskabens interesse for de antikke værker, da den i langt højere grad selv foretager observationer og mængden af nye tekster stiger.

Eksterne henvisninger

Tekst 
 Komplet latinsk tekst på LacusCurtius
 Complete Komplet latinsk tekst på Perseus Digital Library

Sekundær litteratur 
 Pliny the Elder: rampant credulist, rational skeptic, or both? fra The Skeptical Inquirer

Litteratur fra Romerriget
Latinsk litteratur
Naturvidenskab
DDoS

DDoS står for Distributed Denial of Service (distribueret servicenægtelse), og er betegnelsen for et angreb, der bevidst overbelaster en internetserver i en sådan grad at reelle forespørgsler til serveren ikke kan besvares i tide.

Til dette formål bruges et computerprogram som er spredt til adskillige andre maskiner på nettet, hvor de alle på én gang i én uendelighed forespørger den samme internetadresse. Da bedriften er et decideret angreb, kalder man det et DDoS-angreb.

DDoS bliver tit brugt mod fora, da disse er ideelle ofre, grundet mange brugere der nemt kan blive hacket.

Der er også DoS, der står for Denial of Service; disse angreb oprinder kun fra én anden maskine på nettet.

Eksterne henvisninger 
Artikel om DDoS på DK CERT 

Internet
Jacob Scavenius

Jacob Frederik Brønnum Scavenius (født 12. september 1838 i København, død 26. november 1915 sammesteds) var dansk kultusminister fra 24. august 1880 til 6. juli 1891. Han var søn af godsejeren Peder Brønnum Scavenius.

Karriere 
Jacob Scavenius arvede storgodserne Gjorslev på Stevns og Klintholm på Møn og var en dygtig landmand.

Han stod oprindeligt Bondevennerne nær og var i stærk opposition til De Nationalliberale. Da Det forenede Venstre blev stiftet i 1870, brød han fuldstændigt med sine gamle allierede, Bondevennerne, og sluttede sig nu til den konservative fløj i Folketinget.

I 1880 blev han kultusminister (svarende til kirke- og undervisningsminister) i fætteren J.B.S. Estrups regering, og han blev her, stærkt påvirket af nederlaget i 1864, ministeriets mest forsvarsivrige medlem. Selv om han var én af de udprægede "kampministre", fik han på grund af sin saglige tilgang til problemerne vedtaget værdifulde love for kulturlivet på trods af provisorie- og visnepolitik. Gustav Wieds afsløring af Scavenius' dobbeltmoral fik taburetten til at vakle, og da tilnærmelserne mellem Folketingets fløje begyndte at spire, måtte Scavenius som den største torn i øjet på oppositionen ofres, og han måtte forlade ministeriet i 1891. Han var en ivrig og dygtig organisator i partiet Højre.

I 1891 kom Scavenius for højsteret efter at have vundet ved overretten overfor Beldringe sogneråd der udfordrede hans ret i egenskab af kulturminister til at stille krav om at når en almueskole nåde et elevtal på 80 at de skulle ansætte en lærer mere til at varetage undervisningen. Noget han havde gjort adskillige gange .

Hædersbevisninger 
Scavenius blev kammerherre 1875, Dannebrogsmand 1864, Ridder af Dannebrog 1878, Kommandør af 2. grad 1881, af 1. grad 1884 og fik Storkorset i 1888 og Fortjenstmedaljen i guld 1903.

Gengivelser 
Hans gravmæle på Holtug Kirkegård er udført af Elna Borch 1918. Der findes også buster af Elna Borch og Julius Schultz. Træsnit 1880 efter fotografi og af H.P. Hansen 1881. Portrætteret på litografi af Statsrådet 1884 og på træsnittet Statsraad under Christian IX. efter tegning af Knud Gamborg.

Litteratur 
 Lars Andersen: Scavenius-affæren: En historie om privatliv, politik og moral i 1800-tallets København, Aalborg Universitetsforlag 2013.

Referencer

Eksterne henvisninger 
 Opslag om Scavenius i Dansk biografisk Lexikon
 

Kultusministre fra Danmark
Godsejere fra Danmark
Jacob
Folketingsmedlemmer fra Højre (1881-1915)
Folketingsmedlemmer i 1860'erne
Folketingsmedlemmer i 1870'erne
Folketingsmedlemmer i 1880'erne
Folketingsmedlemmer i 1890'erne
Folketingsmedlemmer i 1900'erne
Personer i den 2. Slesvigske Krig fra Danmark
Storkors af Dannebrog
Modtagere af Fortjenstmedaljen i guld
Personer i Kraks Blå Bog (afdøde)
Politikere fra Bondevennerne
Personer i Dansk Biografisk Leksikon
Kammerherrer fra Danmark
Medlemmer af Rigsrådet (1855-1866)
Studenter fra Metropolitanskolen
Scavenius

Scavenius er et efternavn, der er latiniseret af "skagbo".
Hovedparten af personer med efternavnet har tilhørt én familie, der siden 1843 har været en dansk adelsslægt.

Udover de i stamtræet nævnte har følgende personer båret navnet:
Christian Scavenius
Frederik Brønnum Scavenius
Jacob Scavenius Fibiger
Laurids Mortensen Scavenius

Simplificeret stamtræ 

 
Adelsslægter fra Danmark
DOF

Akronymet DOF kan henvise til flere forskellige artikler:

Organisationer 
 Dansk Oplysnings Forbund – en aftenskolevirksomhed.
 Dansk Orienterings-Forbund – paraplyorganisation for danske orienteringsklubber.
 Dansk Ornitologisk Forening – er en forening for alle med interesse for fugle og naturbeskyttelse.
 Dansk Oversætterforbund – gruppen af oversættere i Dansk Forfatterforening

Andet 
 Deeds of Flesh – et dødsmetalband fra USA
Eratosthenes' si

Eratosthenes’ si er en talrække, der fås ved at markere nogle tal. At ryste sien betyder at man mærker det mindste af de hidtil umærkede tal, og lader alle egentlige multipla af dette tal drysse ud af sien. Rækken startes ved at man fylder sien op med tallene større end 1; alle umærkede, dvs.

 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, ...

Sien rystes én gang, hvor det mindste tal mærkes, altså tallet 2; alle de lige tal drysser ud af sien. Tilbage bliver følgende tal i rækken:

 2, 3, 5, 7, 9, 11, 13, 15, 17, 19, 21, 23, 25, 27, 29, 31, 33, 35, 37, 39, 41, ...

Der rystes igen. Herved mærkes det mindste af de umærkede, altså tallet 3. Alle de andre tal, der er delelige med 3 drysser ud af sien. Tilbage bliver følgende tal i rækken:

 2, 3, 5, 7, 11, 13, 17, 19, 23, 25, 29, 31, 35, 37, 41, 43, 47, 49, 53, 55, 59, ...

Rystes der igen, forbliver følgende tal i rækken:

 2, 3, 5, 7, 11, 13, 17, 19, 23, 29, 31, 37, 41, 43, 47, 49, 53, 59, 61, 67, 71, ...

Hvis der rystes uendeligt mange gange resterer netop primtallene i sien.

Som algoritme for computerkode
For matematisk computerprogrammering til beregning af primtal er Eratosthenes' si den hurtigste algoritme at bruge som basis for programmets kode, uanset programsprog. Det skyldes at algoritmen ikke anvender division. I computerens CPU koster addition, subtraktion og multiplikation af heltal kun to cykler at udføre, mens division kræver mindst 17 cykler, ofte endnu flere. Der findes derudover mange måder at optimere koden på, især hvis man søger efter verdensrekorden for største primtal. (Men al form for division må begrænses, inkl. modulus). 
Primtal
Brohoved

Brohoved er i bogstaveligst betydning et befæstet militært område, under en militæraktion, som beskytter den ene ende af en bro nærmest fjenden.

Generelt bruges ordet brohoved  i forbindelse med et militært støttepunkt/ beskyttede arealer, som er beliggende i fjendtligt territorium. Det kan eksempelvis være et område af en kystlinie, foreløbigt besat af styrker landsat fra havet/ søen.

Et brohoved bliver ofte kun opretholdt nogle få dage hvor de invaderende styrker opbygger materiel- og troppekoncentrationer før fortsat angreb på fjendtlige styrker.

Nogle spektakulære brohoveder, Sword Beach, Juno Beach, Gold Beach, Omaha Beach og Utah Beach,  blev etableret under 2. verdenskrig  ved de allieredes landgang på Normandiets kyst den 6. juni 1944, D-dag. Et andet brohoved under 2. Verdenskrig var havnebyen Anzio på den italienske vestkyst, hvor et helt amerikansk armékorps gik i land i sommeren 1943. Det lykkedes dem, under store vanskeligheder, at fastholde store tyske styrker, der så ikke kunne sættes ind mod de allieredes offensiv syd for Rom.

Militær
Fæstningsanlæg
Kirke Saaby

Kirke Saaby eller Kirke Såby er en by på Midtsjælland med , beliggende 30 km syd for Frederikssund, 19 km vest for Roskilde, 17 km sydøst for Holbæk og 5 km nord for det tidligere kommunesæde Kirke Hvalsø. Byen hører til Lejre Kommune og ligger i Region Sjælland.

Kirke Såby hører til Kirke Saaby Sogn. Kirke Saaby Kirke ligger i byen.

Faciliteter 
Kirke Saaby Skole har 302 elever, fordelt på 0.-9. klassetrin. Der er SFO for 0.-2. klasse på skolen, og SFO'en for 3. klasse har sammen med klubben for 4.-8. klasse lokaler et andet sted i nærheden. Børnehuset Tusindfryd kan rumme 40-45 børnehavebørn og 12-14 vuggestuebørn. I Såby-Hallen dyrkes badminton, fodbold, gymnastik, håndbold, jiu-jitsu og petanque. Desuden afholder Støtteforeningen banko i hallen.

Kirke Saaby Forsamlingshus er opført i 1908. I 1976 blev køkkenet udbygget og moderniseret, så det kunne levere mad til den daværende Hvalsø Kommunes pensionister. Huset har 3 selskabslokaler og kan arrangere fest for 50 personer og kursus for 80 personer. Desuden udlejes værelser, og der leveres mad ud af huset.

DreamHouse er en gård, der blev opført i udkanten af byen i 1952. Senere blev den autoværksted, hvor man bl.a. renoverede gamle amerikanske biler. I 2006 blev gården omdannet til selskabslokale med plads til 70 personer, der er omgivet af biler og andre effekter fra USA i 1950'erne.

Kirke Saaby har Dagli'Brugs og pizzeria. Movias linje 236 giver hyppig forbindelse med Hvalsø Station på Roskilde-Kalundborg-banen.

Boliger 
Byen har ca. 571 boliger, hvoraf 157 ligger i eller nær ved den gamle landsby. Heraf er der 25 ældreboliger og 19 almennyttige lejeboliger).

Uden for den gamle landsby ligger parcelhuskvartererne Fuglevang (222 boliger) og Christiansminde (81 boliger), andelsboligforeningerne Heibergshave (25 boliger) og Skovåsen (27 boliger) samt området Granhaven med 48 almennyttige boliger og endelig udstykningen Munkevænget med 11 boliger.

Historie

Landsbyen 
I 1898 beskrives Kirke Saaby ganske kort: "Kirke-Saaby med Kirke, Præstegd. og Skole"

Jernbanen 
Kirke Saaby fik jernbanestation på Sjællandske midtbane, som på strækningen Hvalsø-Frederikssund var i drift 1928-36. Det var den danske jernbanestrækning, der har haft kortest levetid, og stationen lå ensomt 1 km nordvest for landsbyen, så den fik ikke særlig stor betydning for byens udvikling. Det lave målebordsblad, som er tegnet efter nedlæggelsen af banen, viser kun faciliteter, der er typiske for en landsby. Stationsbygningen er bevaret på Akacievej 4. Efter nedlæggelsen af banen blev den politistation.

Kendte personer 
 Poul Joachim Stender (1956-) – præst i byen (kåret af Bylauget som "årets borger" 1993) og forfatter, flere gange bispekandidat.
Bisse (1987-) - dansk sangskriver og musiker.
 Grethe Risbjerg Thomsen (1925-2009) - dansk digter

Noter

Eksterne kilder/henvisninger 

 Midt i Lejre 
 Kirke Saaby: Den gamle by
 Billeder fra Kirke Saaby Sogn 
 Geodatastyrelsen: Høje målebordsblade 1842-1899 og lave målebordsblade 1901-1971

Byer i Lejre Kommune
André Hanssen

André Hanssen (født 31. januar 1981 i Tromsø, Norge) er en norsk fodboldspiller. Siden 2004 spiller han for SC Heerenveen.

Hanssen spillede sin første professionelle kampe for det norske FK Bodø-Glimt. For dem spillede han fra 2001 til 2004. I alt spillede Hanssen over 100 kampe for Bodø-Glimt. I 2004 skiftede normanden til hollandske SC Heerenveen. Hanssen har stadig en kontrakt hos SC Heerenveen til 2007/2008 sæsonen.

Fodboldspillere fra Norge
Fodboldspillere fra FK Bodø/Glimt
Jul i verdensrummet

Jul i verdensrummet er DR2's voksenjulekalender i 2006. Serien udspiller sig på den fiktive rumstation Christian d. 4 (CHR-04) drevet af DASA (Danish Astro Science Administration). Serien starter da elektrikeren Mark Henriksen vinder en uges ophold på rumstationen. Mark ankommer med forsyningsskibet og møder stationens 4 besætningsmedlemmer:
 Øverstkommanderende og 1. astronaut Allan Falk Nielsen
 Næstkommanderende og tillidsmand Klaus Ricardo
 Georg "Gajol" Andersen er langtidsledig og i et kommunalt aktiveringsprogram 
 Monica Hertz der er Rumstationens svenske biolog, som forsker i planters vækst i rummet.

Efter tidsplanen skulle han være der oppe i omkring en uge, hvilket er vigtigt for Mark, for hans kæreste, Lisbeth, skal nemlig føde den 24. december. Mark havde vundet rejsen hos morgenmadsproducenten Kell Flakes, men pludselig i starten af december går de konkurs, så Mark kan først tage hjem i midten af marts!
Mark er trist og keder sig en del, for det eneste der sker oppe på Christian d. 4 (CHR-04) er at Gajol og Klaus Ricardo spiller Tekken 5 på PlayStationen og Monica passer sine planter.
En del uheldige episoder sker; en dag dukker der en rengøringsmand op som havde gjort rent på Christian d. 4 (CHR-04) da den skulle opsendes og en anden dag får de besøg af en flok russiske astronauter!.
En dag får Allan Falk Nielsen en meddelelse om at en meteor ville ramme dem og smadre Christian d. 4 (CHR-04)!. Allan Falk Nielsen bliver syg og ligger i sengen og siger mærkelige lyde, hvilket gør at Klaus Ricardo får styringen.
Meteoren rammer dem, men der sker ikke andet end at klimaanlægget går amok og at Allan Falk Nielsen vågner. Allan Falk Nielsen er ikke helt rask, men beslutter sig for at sende rumstationen ned mod jorden, selvom den højst sandsynlig vil brænde op i atmosfæren.
De overlever dog og ender til sidst ude på sygehuset sammen med Marks kæreste Lisbeth, som skal til at føde.

Medvirkende 
 Allan Falk Nielsen spilles af Jonas Schmidt.
 Klaus Ricardo (2. astronaut) spilles af Rasmus Bjerg. 
 Georg "Gajol" Andersen spilles af Mick Øgendahl.
 Monica Hertz spilles af Yasmine Garbi (krediteret som Yasemine Garbi).
 Mark Henriksen spilles af Jacob Riising.
 Sanne Henriksen spilles af Lene Storgaard.
 Instruktion/manus: Ramus Horskjær.
 Medforfatter Anton Carey Bidstrup
 Producer: Paul Frederik Harsløf.
 Klip og lyddesign: David Rue.
 Lyddesign og mix: Kim G. Hansen.

Ekstern kilde/henvisning 
 Programmets hjemmeside på dr.dk
 
Danske film fra 2006

Tv-julekalendere
Paris i det 20. århundrede

Paris i det 20. århundrede – (fransk: Paris au XXème siècle) – er en science fiction-roman af den franske forfatter Jules Verne. Romanen er skrevet i 1860, men manuskriptet blev afvist af forlæggeren og derfor gemt væk i et pengeskab. Manuskriptet blev først genopdaget mere end 100 år senere og udgivet på originalsproget fransk i 1994.

Bogen handler om en ung mand som lever i et teknologiseret Paris hundrede år efter, at romanen er forfattet. Verden er blevet kold, og enhver form for kulturel udfoldelse er bandlyst. Handlingen foregår i året 1960 og tegner et uhyggeligt og pessimistisk billede af fremtiden.

Se også 
 In the year 2889 - af Jules Verne og Michel Verne.

Referencer 

Jules Verne
Litteratur i 1863
Romaner fra Frankrig
Science fiction
Ulrik Moseby

Ulrik Moseby Christensen (født 28. marts 1964 i Odense) er en dansk fodboldspiller. Han opnåede 10 A-landskampe og scorede 2 mål.

Ulrik Moseby Christensen voksede op i Odenseforstaden Sanderum. Skolegangen foregik på Sanderumskolen, kun et stenkast fra hjemmet på Abels Alle. Sanderumskolen var også Ulriks fodboldsmæssige udgangspunkt, idet de yngste årgange trænede på boldbanerne omkring skolen. I årene indtil 1976 var Ulrik Moseby Christensens ihærdige træner identisk med hans far Poul Moseby Christensen "MOSEBY"

Derefter fortsatte Ulriks fodboldmæssige udvikling i Odense Boldklub.

Moseby var kendt som en benhård midtbanespiller for OB, hvor han var med til at vinde to Danmarksmesterskaber i 1982 og 1989, Ulrik Moseby var på holdet i pokalturneringen, i Idrætsparken, mod B1901, som OB, vandt 3-0. Han spillede i alt 339 førsteholdskampe for OB.

Ulrik Moseby er far til den professionelle golfspiller Sebastian Cappelen, der spiller på Web.com touren i USA.

Fodboldspillere fra Danmark
Fodboldlandsholdsspillere fra Danmark
Fodboldspillere fra Odense Boldklub
Personer fra Odense